b'\n_START_ARTICLE_\nBerlin (roman)\n_START_SECTION_\nVsebina\n_START_PARAGRAPH_\nKraj\xc5\xa1im besedilom v knjigi je skupen prostor \xe2\x80\x93 mesto Berlin. Nem\xc5\xa1ka prestolnica je hitro se spreminjajo\xc4\x8da, primerjana z Japonsko. Kljub temu ne zakriva pe\xc4\x8data, ki ga prina\xc5\xa1a preteklost. Delo ni opisno pribli\xc5\xbeevanje Berlina, temve\xc4\x8d posku\xc5\xa1a biti ta prestolnica. Avtor ga bralcu z besedilom pred o\xc4\x8dmi naslika, ga skorajda postavi vanj. Skupaj z avtorjem se sprehodimo skozi mesto, vmes nas dolo\xc4\x8dena poglavja opomnijo tudi na pisateljevo rodno de\xc5\xbeelo._NEWLINE_Med besedila je vstavljenih dvajset fotografij, ki jih je (vse razen prve, ki jo je posnela Maja Petrovi\xc4\x87-\xc5\xa0teger) avtor besedila posnel med sprehodi po mestu.\n_START_SECTION_\nOdlomek iz besedila\n_START_PARAGRAPH_\nDo potujitve ne pride ob prihodu v tuje mesto, marve\xc4\x8d ob prvi vrnitvi domov. Med njega, ki se \xc5\xa1e vedno po\xc4\x8duti kot doma\xc4\x8din, in prostor, ki je zanj medtem prenehal biti dom \xe2\x80\x93 se pravi kraj, kjer biva v simbiozi vsakodnevnih vpra\xc5\xa1anj in odgovorov - se je vrinila drobna le\xc4\x8da. Priostrila je zamegljeno predstavo surovega ljubljanskega zrezka, ki sem ga v spominu polagoma nadeval z marcipanom, premazal s \xc4\x8dokolado in s smetano, da se je po par mesecih bivanja v Berlinu zdelo \xc5\xbee, da obstaja tiso\xc4\x8d kilometrov ju\xc5\xbeneje de\xc5\xbeela, v kateri delajo iz \xc5\xa1niclov tortice. Potujitev se je bila razrasla tako reko\xc4\x8d nenaklepno, pognala je kot nekaj br\xc4\x8dic pod nosom, na katere se v Berlinu ni nih\xc4\x8de ve\xc4\x8d oziral, doma, ali pa\xc4\x8d tam, kjer sem mislil, da je \xc5\xa1e vedno moj dom, pa je na njih obvisel vsak pogled, kapljica smetane ali ko\xc5\xa1\xc4\x8dek \xc4\x8dokolade. Prej je bil ob\xc4\x8dutek, kot da bi v koti\xc4\x8dkih sebe brez konca premleval premalo spe\xc4\x8deno slovensko meso. Kot tujec sem doma potreboval novih imen.\n_START_SECTION_\nZbirka\n_START_PARAGRAPH_\nBerlin je iz\xc5\xa1el v knji\xc5\xbeni zbirki Beletrina.\n_START_SECTION_\nNagrade\n_START_PARAGRAPH_\n\xc5\xa0teger je prejel za delo Berlin Ro\xc5\xbean\xc4\x8devo nagrado. Nagrado Marjana Ro\xc5\xbeanca za najbolj\xc5\xa1o esejisti\xc4\x8dno zbirko podeljujejo od leta 1993.\n_START_SECTION_\nIzdaje in prevodi\n_START_PARAGRAPH_\nBerlin je preveden v \xc4\x8de\xc5\xa1ki, hrva\xc5\xa1ki, italijanski, nem\xc5\xa1ki, srbski in \xc5\xa1vedski jezik.'